2020. gada 14. jūlijā Noteikumi Nr. 439

Rīgā (prot. Nr. 44 9. §)

**Grozījumi Ministru kabineta 2016. gada 15. jūlija noteikumos Nr. 484 "Kārtība, kādā organizē un īsteno darba vidē balstītas mācības"**

Izdoti saskaņā ar

Profesionālās izglītības likuma

7. panta 15. punktu

Izdarīt Ministru kabineta 2016. gada 15. jūlija noteikumos Nr. 484 "Kārtība, kādā organizē un īsteno darba vidē balstītas mācības" (Latvijas Vēstnesis, 2016, 140. nr.; 2017, 185. nr.) šādus grozījumus:

1. Izteikt 2. punktu šādā redakcijā:

"2. Izglītības iestāde organizē un īsteno darba vidē balstītas mācības izglītojamam, kurš pie komersanta, iestādē, pie atvasinātas publiskas personas, biedrībā, nodibinājumā, pie fiziskas personas, kura reģistrēta kā saimnieciskās darbības veicēja, pašnodarbinātais vai individuālais (ģimenes) uzņēmums, tai skaitā zemnieku vai zvejnieku saimniecība, kā arī pie citiem subjektiem, kas nodarbojas ar saimniecisko (ekonomisko) darbību, tai skaitā Latvijā vai Latvijā reģistrēta uzņēmuma filiālē Eiropas Savienības dalībvalstī un Eiropas Ekonomikas zonas valstī (turpmāk – uzņēmums), īsteno individuālu darba vidē balstītu mācību plānu (turpmāk – individuālais plāns) atbilstoši licencētai profesionālās izglītības programmai, pēc kuras apguves iegūstama Latvijas kvalifikāciju ietvarstruktūras otrā, trešā vai ceturtā līmeņa profesionālā kvalifikācija (turpmāk – izglītības programma)."

2. Papildināt noteikumus ar 2.1 punktu šādā redakcijā:

"2.1 Jūrniecības profesionālās izglītības programmā, kuras apguve ir nepieciešama kvalifikācijas piešķiršanai saskaņā ar normatīvajiem aktiem par jūrnieku sertificēšanu, izglītības iestāde darba vidē balstītas mācības izglītojamam organizē un īsteno uz Latvijā vai ārvalstīs reģistrēta jūras kuģa pie komersanta, kas nodarbojas ar darbiekārtošanas pakalpojumiem kuģa apkalpes komplektēšanā un ir saņēmis valsts akciju sabiedrības "Latvijas Jūras administrācija" izdotu speciālo atļauju (licenci)."

3. Svītrot 4.3. apakšpunktu.

4. Izteikt 5.1. un 5.2. apakšpunktu šādā redakcijā:

"5.1. popularizē darba vidē balstītas mācības un sniedz priekšlikumus sistēmas pilnveidei;

5.2. izplata informāciju par darba vidē balstītu mācību īstenošanas iespējām, veicinot uzņēmumu interesi iesaistīties;".

5. Svītrot 5.3. apakšpunktu.

6. Izteikt 5.4. apakšpunktu šādā redakcijā:

"5.4. pēc pieprasījuma atbilstoši kompetencei sniedz rekomendācijas par uzņēmumiem to iesaistei darba vidē balstītu mācību īstenošanā;".

7. Svītrot 5.5. apakšpunktu.

8. Izteikt 5.6. apakšpunktu šādā redakcijā:

"5.6. atbilstoši kompetencei sniedz uzņēmumiem informāciju par darba vidē balstītu mācību īstenošanu;".

9. Svītrot 5.7. apakšpunktu.

10. Izteikt 9.1. apakšpunktu šādā redakcijā:

"9.1. nodrošina, ka uzņēmumā ir norīkots darba vidē balstītu mācību vadītājs, ievērojot šo noteikumu [10.](https://likumi.lv/ta/id/283680#p10) vai 10.1punktā (ja darba vidē balstītas mācības organizē uz Latvijā vai ārvalstīs reģistrēta jūras kuģa) minētās prasības;".

11. Papildināt noteikumus ar 9.1 punktu šādā redakcijā:

"9.1 Īstenojot darba vidē balstītas mācības uz Latvijā vai ārvalstīs reģistrēta jūras kuģa, šo noteikumu 9.5., 9.6. un 9.9. apakšpunktā minētās prasības uz uzņēmumu neattiecas."

12. Papildināt noteikumus ar 10.1 punktu šādā redakcijā:

"10.1 Darba vidē balstītas mācības uz Latvijā vai ārvalstīs reģistrēta jūras kuģa vada persona, kura atbilst 1978. gada Starptautiskās konvencijas par jūrnieku sagatavošanu un diplomēšanu, kā arī sardzes pildīšanu (ar grozījumiem) Kodeksa prasībām par mācību īstenošanu uz kuģa. Šim darba vidē balstītu mācību vadītājam nepiemēro šo noteikumu 10.1. apakšpunktā minētās prasības."

Ministru prezidents A. K. Kariņš

Izglītības un zinātnes ministre I. Šuplinska